पर्यटकीय गन्तव्य बन्दै 'मानहुँकोट' (फोटो फिचर)
चिसो मौसम सुरु भएसँगै आन्तरिक तथा बाह्य पर्यटक कुहिरो र सूर्योदय हेर्न तनहुँको व्यास नगरपालिका–५ मानुङकोट पुग्ने क्रम बढेको छ । यहाँबाट दमौली वरपर बिहानै फैलने तलाउँ जस्तो कुहिरीमण्डल सेताम्य भुँवाको मैदानजस्तो देखिने भएकाले पर्यटक आकर्षित भएका हुन् ।
अमरराज नहर्कीतनहुँ, मङ्सिर ४ गते । चिसो मौसम सुरु भएसँगै आन्तरिक तथा बाह्य पर्यटक कुहिरो र सूर्योदय हेर्न तनहुँको व्यास नगरपालिका–५ मानुङकोट पुग्ने क्रम बढेको छ । यहाँबाट दमौली वरपर बिहानै फैलने तलाउँ जस्तो कुहिरीमण्डल सेताम्य भुँवाको मैदानजस्तो देखिने भएकाले पर्यटक आकर्षित भएका हुन् ।घाम बढ्दै कुहिरो खुल्दै गएपछि हिमालको शिरबाट चुहिएको पानी बगेको मादी नदी नागबेली परेको मनोरम दृश्य देखिन थाल्छ । पर हिमालले पहरा दिएको पृष्ठभूमिमा पहाडी हिमाली दृश्य देखिन्छ । मानहुँ उक्लँदा यस्तो मनोरम सुन्दर दृश्य देखिन्छ । यही दृश्य हेर्न यतिबेला मानहुँकोटमा कमिलाको जस्तै लस्करै मान्छेका ताँती देखिन्छ । आन्तरिक तथा बाह्य पर्यटकको सङ्ख्या दसैँ यता ह्वात्तै बढेको छ । दैनिक एक हजारको हाराहारीमा पर्यटक मानहुँ घुम्न आएको त्यहाँका पर्यटन व्यवसायीहरूले जानकारी दिएका छन् । पर्यटन व्यवसाय सुस्ताईरहेको अवस्था हाल आन्तरिक तथा बाह्य पर्यटकको भिड बढेपछि यहाँ सञ्चालित होटल व्यवसायीहरू उत्साहित हुन थालेको होटल भ्यु टावर सञ्चालक चूडामणि दाहालले बताउनुभयो । समुन्द्री सतहदेखि करिब १२ सय मिटर उचाइमा अवस्थित मानुङकोट सदरमुकाम दमौली बजारबाट करिब आठ किलो मिटर दुरी पश्चिम दिशामा पर्दछ । टाढाटाढाबाट आउने पर्यटकहरू सूर्योदय हेर्नका लागि अघिल्ला दिनमै होटलमा बास बस्न आउँछन् । बास बस्न आउने पर्यटकहरूले साँझको सूर्यास्तका साथै भोली पल्ट बिहानको सूर्योदयको मनोरम दृश्य हेरेर भरपुर मनोरञ्जन लिने गर्दछन् । दमौली बजार आसपासका मानिसहरू बिहान ५ बजे अगावै सूर्योदय हेर्न पुगिसकेका हुने छन् । अन्य दिनको तुलनामा बिदाको दिन अझ बढी मानिसहरूको भिड लागेको दाहालले जानकारी दिनुभयो । दमौली वरपर बिहानै फैलने तलाउ जस्तो कुहिरीमण्डल सेताम्य भुँवाको मैदान जस्तो देखिन्छ । घाम बढ्दै कुहिरो खुल्दै गएपछि हिमालको शिरबाट चुहिएको पानी बगेको मादी नदी नागबेली परेको मनोरम दृश्य देखिन थाल्छ । व्यास गुफा र पराशर आश्रम ग ढाक्ने गरी लाप्ने कुहिरो र सनराइजको रोनकले आन्तरिक पर्यटकहरूको ध्यान खिचेको हो । विशेषगरी दमौली बजार कुहिरोको घुम्टो ओढेको लोभलाग्दो दृश्य हेर्न यहाँ भिड लाग्छ । यस्तो दृश्य सूर्योदय र सूर्यास्तमा मनमोहक देखिन्छ । दमौली बजारलाई कुहिरोले ढाक्नुलाई धार्मिक प्रसङ्गसँग पनि जोडिएको छ । परापूर्वकालमा महर्षि व्यासका पिता पराशर ऋषिले माझीकी छोरी मत्स्यगन्धासँग सम्भोग गर्न लागेको समय लोकलाई पत्तो नहोस् भनेर कुहिरो उत्पन्न गराइदिएको प्रसङ्गहरू उल्लेख छ । त्यही कुहिरोले गर्दा दसैँ यता पर्यटकको सङ्ख्या ह्वात्तै बढ्न पुगेको छ । मानहुँकोट घुक्न आउनु भएका वरिष्ठ अधिवक्ता कमलामोहन वाग्लेले भन्नुभयो, ‘जता हेर्‍यो त्यतै रमणीय छ मानहुँकोट, यो स्वर्गकै टुक्रा हो ।’ विभिन्न भागबाट मानहुँकोटमा आन्तरिक पर्यटकको भीड बढेको छ । मानहुँकोटबाट धवलागिरि, माछापुच्छ्रे, अन्नपूर्ण, मनास्लु, लमजुङ लगायतका हिमशृङ्खला देखिन्छ । सदरमुकाम दमौली बजार, मादी नदी, साँगे खोला, तनहुँ जलविद्युतको ड्याम र निर्माण स्थल लगायतको मनोरम ठाउँ देखिन्छ । मानहुँबाट व्यास नगरपालिकाको १४ वटै वडा देखिन्छ । होटल व्यवसायी उत्साहितमानहुँकोटमा पर्यटकको भिड बढेसँगै दमौली र आसपासका होटलमा व्यापार फस्टाएको छ । पर्यटकहरू बढेपछि होटल व्यवसायीहरू उत्साहित भएका छन् । पर्यटन व्यवसायी प्रेम राउतले भन्नभयो, ‘होटल बुक हुन थालेपछि उत्साह मिलेको छ ।’ बिदाको दिन धेरै पर्यटक आउने भएकोले भरिभराउ हुने गरेको राउत बताउनुहुन्छ । पाहुनालाई बास बसाल्ने क्षमताको होटल मात्रै नभएर दमौली आसपासमा साना चिया पसलमा पनि व्यापार बढेको छ । मानहुँकोटमा पर्यटकको चापले दमौलीका मोटरसाइकल वर्कसप सञ्चालक र टेन्ट भाँडामा दिनेको व्यापार बढेको छ ।